Vastaanottokeskuksen vapaaehtoistyöntekijään silmittömästi rakastunut mies ei välittänyt naisen torjunnoista. Lopulta hän riisui housunsa ja yritti raiskata uhrinsa.

Vastaanottokeskuksen hyväntahtoinen vapaaehtoistyöntekijä joutui asiakkaansa vakavan ahdistelun uhriksi.

Umpirakastunut turvapaikanhakija lähenteli naista useita kertoja ja yritti lopulta raiskata tämän.

Oikeus tuomitsi miehen ehdolliseen vankeuteen.

Nainen kamppaili kaikin voimin estääkseen rakastunutta miestä raiskaamasta häntä. Kuvituskuva. MOSTPHOTOS

Väkivaltaiseksi kärjistynyt tapahtumasarja alkoi SPR:n Helsingin Sturenkadun vastaanottokeskuksessa, missä Irakista tullut turvapaikanhakija iski silmänsä osa-aikaisena vapaaehtoistyöntekijänä työskennelleeseen naiseen.

Naisen tehtäviin kuului auttaa turvapaikanhakijoita arkipäivän asioissa, kuten suomen kielen opetuksessa ja ruuanlaitossa.

Ali (nimi muutettu), oli yksi keskuksen aktiivisimmista asukkaista, joten nainen joutui usein tekemisiin hänen kanssaan.

Vakuutti rakkautta

Ali oli jo aiemmin ilmaissut tunteensa naista kohtaan. Kun nainen oli auttamassa keskusta valmistautumaan uudenvuodenjuhlaan. Kesken valmistelujen Ali veti naisen sivuun ja alkoi selittää, kuinka paljon hän tätä rakasti. Nainen ei kuitenkaan halunnut keskustella asiasta sisällä, joten he lähtivät ulos kaupungille.

Nainen yritti tosissaan selittää, ettei seurustelu ollut soveliasta. Naisella ei ollut mitään tunteita Alia kohtaan. Hän halusi esittää asian hienotunteisesti ja ajatteli selviävänsä tilanteesta ystävyyttä ehdottamalla.

Ali puolestaan vakuutti rakkauttaan. Hän ylisti naisen hymyä, ystävällisyyttä ja olemusta, eikä ottanut kuullakseen, että tunteet olivat yksipuolisia.

Nainen ei halunnut Alin tietävän, missä hän asuu. Pitkien keskustelujen jälkeen hän kuitenkin havahtui siihen, että he olivat kävelleet Hakaniemeen hänen kotirappunsa eteen. Oli jo myöhä, ja nainen halusi mennä kotiinsa. Ali pyysi ja aneli päästä sisään, mutta nainen ei siihen suostunut.

Kun Ali tajusi, ettei sillä kertaa pääsisi päämääräänsä, hän pyysi saada suudella. Nainen käänsi poskensa ja sanoi " okei " . Ali otti kuitenkin lujan otteen naisen päästä, käänsi tämän itseensä ja alkoi väkisin suudella työntäen kielensä naisen suuhun.

Ilmestyi ovelle

Kaksi päivää myöhemmin nainen tapasi taas Alin. Hän oli päättänyt ilmoittaa, että nyt kaikki oli kertakaikkisesti ohi. Kun Ali kysyi, voisivatko he tavata uudelleen, vastaus oli yksiselitteinen " ei " .

Nyt Ali alkoi lähetellä naiselle viestejä WhatsApissa. Niitä saattoi tulla viisitoistakin päivässä. Hän myös soitti naiselle lukuisia kertoja, mutta nainen ei vastannut.

Vajaan viikon kuluttua Ali yllättäen ilmestyi naisen talon ulko-ovelle. Nainen ei halunnut päästää miestä sisään, vaan meni tätä vastaan kadulle. Nainen yritti jälleen selittää, kuinka hän ei ollut kiinnostunut Alista ja kertoi tälle, kuinka Suomessa seurustellaan. Hän totesi, että Alin käytös oli sopimatonta.

Oli kylmä pakkasyö, joten nainen päästi Alin lopulta sisään - mutta vain hetkeksi, kuten hän sanoi. Sisällä Ali alkoi kuitenkin lähennellä naista ja kopeloida tätä eri puolilta. Nainen teki parhaansa estelläkseen. Hän pyysi toistuvasti miestä poistumaan. Lopulta nainen sai Alin lähtemään lupaamalla tavata tämän seuraavana päivänä.

Kävi väkisin kiinni

Vaikka nainen laittoi Alille viestin, ettei enää halunnut tavata tätä, seuraavana iltana Ali palasi. Nainen ei halunnut aiheuttaa julkista " kohtausta " , joten hän päästi Alin jälleen sisään. Ali meni kuitenkin suoraan asiaan.

Ali tarttui naiseen kiinni ja alkoi suudella tätä. Hän laski housunsa ja otti naisen käden työntäen sen elimensä ympärille. Nyt nainen katsoi Alin ylittäneen kaikki sopivuuden rajat. Hän uhkasi soittaa poliisit paikalle, ellei Ali lopettaisi. Hän vaati miestä poistumaan, mutta tämä ei halunnut palata vastaanottokeskukseen, koska oli juonut alkoholia.

Ali pyysi anteeksi käytöstään pyytäen saada jäädä yöksi. Lopulta nainen suostui sillä ehdolla, että Ali nukkuisi sohvalla.

Kun nainen meni omaan sänkyynsä, Ali tuli kuitenkin viereen makaamaan ja alkoi heti kopeloida naista alapäästä yrittäen riisua tämän pyjaman housut.

Nainen tappeli vastaan kaikin voimin. Ali sai kuitenkin painettua naisen patjaa vasten. Hän riisui omat housunsa ja yritti väkisin tunkeutua naiseen. Noin kymmenen minuutin kamppailun jälkeen Ali kuitenkin lopetti ja pyysi jälleen anteeksi.

Loppuyön Ali nukkui sohvalla ja poistui asunnosta seuraavana aamuna.

Nainen romahti

Alin lähdettyä nainen romahti. Hän soitti äidilleen ja kertoi itkien, mitä oli tapahtunut. Nainen ei pitkään aikaan uskaltanut asua kotonaan. Hän joutui myös turvautumaan terapiaan tapahtuneen johdosta.

Käräjäoikeus tuomitsi 26-vuotiaan irakilaismiehen kahdesta seksuaalisesta hyväksikäytöstä ja raiskauksen yritykseestä. Tuomio oli vuosi ja yksi kuukautta ehdollista vankeutta.

Tuomittu määrättiin myös maksamaan uhrilleen kärsimyksestä ja posttraumaattisista oireista 2 500 euron korvaukset.

Helsingin hovioikeus vahvisti tuomion torstaina antamallaan päätöksellä. Rikokset tapahtuivat tammikuussa 2016.